Jirritorna l-Festival tal-Kanzunetta Maltija
F'Marzu li ġej l-artisti u kompożituri Maltin ser jerġgħu jibdew jingħataw opportunità jsemmgħu l-kanzunetti tagħhom bil-lingwa Maltija. Mużika Mużika – Festival tal-Kanzunetta Maltija ser jirritorna wara nuqqas ta' numru ta' snin. L-għan tiegħu huwa li joħloq pjattaforma biex il-kanzunetti bil-lingwa Maltija jkunu apprezzati ferm aħjar filwaqt li l-pubbliku jingħata għażla ferm akbar ta' kanzunetti bil-lingwa tal-pajjiż. Il-Festival ser ikun taħt it-tmexxija ta' Raymond Bugeja li spjega li hija tassew ħasra li x-xena mużikali Maltija kienet qed tkun imċaħħda minn kanzunetti bil-Malti. Iċ-Chairman tal-Festivals Malta Norman Hamilton qal li malli sena ilu ingħata l-kariga mill-ewwel beda jaħseb biex jerga' jagħti l-ħajja lill-Festival tal-Kanzunetta Maltija; filwaqt li d-Direttur ta' Festivals Malta Annabelle Stivala qalet li dan il-festival ser joffri spettakklu ta' ċelebrazzjoni ta' mużika Maltija u li jagħti ġieh lil-lingwa tal-pajjiż. Il-Ministru għall-Wirt Nazzjonali, l-Arti u l-Gvern Lokali Jose' Herrera qal li dan il-festival huwa intiż li jkompli jixrpuna t-talent Malti u l-kanzunetta Maltija billi jattira l-aqwa talent f'pajjiżna kemm lil dawk stabbiliti fix-xena mużikali kif ukoll dawk ġodda.